Kommissionens beslutning

af 10. juli 2002

om ændring af beslutning 94/278/EF om listen over tredjelande, hvorfra medlemsstaterne tillader indførsel af en række produkter omhandlet i Rådets direktiv 92/118/EØF, for så vidt angår indførsel af ægprodukter, snegle, frølår, honning og gelée royale

(meddelt under nummer K(2002) 2555)

(EØS-relevant tekst)

(2002/574/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF(1), senest ændret ved Kommissionens beslutning 2001/7/EF(2), særlig artikel 10, og

ud fra følgende betragtninger:

(1) De tredjelande, hvorfra medlemsstaterne tillader import af konsumæg, er fastsat i listen i del VIII, punkt A, i bilaget til Kommissionens beslutning 94/278/EF af 18. marts 1994 om listen over tredjelande, hvorfra medlemsstaterne tillader indførsel af en række produkter omhandlet i direktiv 92/118/EØF(3), senest ændret ved beslutning 2002/337/EF(4). Listen består i en henvisning til bilaget til Kommissionens beslutning 94/85/EF af 16. februar 1994 om opstilling af en liste over tredjelande, hvorfra medlemsstaterne tillader indførsel af fersk fjerkrækød(5), senest ændret ved beslutning 2001/733/EF(6).

(2) De tredjelande, hvorfra medlemsstaterne tillader import af ægprodukter til konsum, er fastsat i listen i del VIII, punkt B, i bilaget til Kommissionens beslutning 94/278/EF. Listen består i en henvisning til bilaget til Rådets beslutning 79/542/EØF af 21. december 1976 om listen over de tredjelande, hvorfra medlemsstaterne tillader indførsel af kvæg og svin, enhovede dyr, får og geder samt fersk kød og kødprodukter(7), senest ændret ved Kommissionens beslutning 2001/731/EF(8).

(3) Henvisningen for så vidt angår ægprodukter til beslutning 79/542/EØF skaber tilsyneladende forvirring, idet der kun nævnes pattedyr. Fra et veterinært synspunkt ville det da også være mere konsekvent med en henvisning til bilaget til beslutning 94/85/EF om opstilling af en liste vedrørende fersk fjerkrækød. Da ægprodukter varmebehandles, mens fersk fjerkrækød forbliver ubehandlet, er kriterierne for godkendelse til import af tredjelande mindre krævende, og der kan derfor opstilles en supplerende liste med henblik på at opretholde den eksisterende import.

(4) De tredjelande, hvorfra medlemsstaterne tillader import af snegle til konsum, er fastsat i listen i del XI i bilaget til beslutning 94/278/EF.

(5) De tredjelande, hvorfra medlemsstaterne tillader import af frølår til konsum, er fastsat i listen i del XII i bilaget til beslutning 94/278/EF.

(6) De særlige sundhedsmæssige betingelser for snegle og frølår er fastsat i henholdsvis del I og II i kapitel 3 i bilag II til direktiv 92/118/EØF. Betingelserne består af flere henvisninger til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(9). De tredjelande, hvorfra medlemsstaterne tillader import af fiskerivarer til konsum, er fastsat i listen i bilaget til Kommissionens beslutning 97/296/EF af 22. april 1997 om listen over tredjelande, hvorfra det er tilladt at indføre fiskerivarer til konsum(10), senest ændret ved beslutning 2002/28/EF(11).

(7) En henvisning til bilaget til beslutning 97/296/EF ville gøre det mere enkelt at opdatere listen over tredjelande, hvorfra medlemsstaterne tillader import af henholdsvis snegle og frølår, og det ville være mere konsekvent set ud fra et folkesundhedssynspunkt.

(8) Der bør for henholdsvis snegle og frølår opstilles en supplerende liste over tredjelande for at opretholde den eksisterende import fra tredjelande, der allerede er tilladt i henhold til de relevante kriterier i direktiv 91/493/EØF, men som ikke er opført på listen i beslutning 97/296/EF.

(9) De tredjelande, hvorfra medlemsstaterne tillader import af honning, er fastsat i listen i del XIV i bilaget til beslutning 94/278/EF.

(10) I bilaget til Kommissionens beslutning 2000/159/EF af 8. februar 2000 om midlertidig godkendelse af tredjelandes planer for restkoncentrationer i henhold til Rådets direktiv 96/23/EF(12), senest ændret ved beslutning 2002/336/EF(13), angives det, hvilke tredjelande der har forelagt en plan over de garantier, de afgiver for overvågning af grupper af restkoncentrationer og stoffer som omhandlet i bilag I til direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(14), for så vidt angår de nævnte dyr eller animalske primærprodukter.

(11) Det bør tillades at importere honning fra de tredjelande, der overholder direktiv 96/23/EF. Indholdet af del XIV i bilaget til beslutning 94/278/EF bør derfor erstattes med en henvisning til beslutning 2000/159/EF.

(12) Da gelée royale til konsum fremstilles under samme forhold som honning, bør produktet være omfattet af de samme importbetingelser. Titlen på del XIV i bilaget til beslutning 94/278/EF bør ændres i overensstemmelse hermed.

(13) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 94/278/EF foretages følgende ændringer:

a) Del VIII i bilaget affattes som angivet i bilag I til nærværende beslutning.

b) Del XI i bilaget affattes som angivet i bilag II til nærværende beslutning.

c) Del XII i bilaget affattes som angivet i bilag III til nærværende beslutning.

d) Del XIV i bilaget affattes som angivet i bilag IV til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 10. juli 2002.

På Kommissionens vegne

David Byrne

Medlem af Kommissionen

(1) EFT L 62 af 15.3.1993, s. 49.

(2) EFT L 2 af 5.1.2001, s. 27.

(3) EFT L 120 af 11.5.1994, s. 44.

(4) EFT L 116 af 3.5.2002, s. 58.

(5) EFT L 44 af 17.2.1994, s. 31.

(6) EFT L 275 af 18.10.2001, s. 17.

(7) EFT L 146 af 14.6.1979, s. 15.

(8) EFT L 274 af 17.10.2001, s. 22.

(9) EFT L 268 af 24.9.1991, s. 15.

(10) EFT L 122 af 14.5.1997, s. 21.

(11) EFT L 11 af 15.1.2002, s. 44.

(12) EFT L 51 af 24.2.2000, s. 30.

(13) EFT L 116 af 3.5.2002, s. 51.

(14) EFT L 125 af 23.5.1996, s. 10.

BILAG I

Del VIII i bilaget til beslutning 94/278/EF affattes således: "Del VIII

A. Liste over tredjelande, hvorfra medlemsstaterne tillader indførsel af konsumæg

Alle tredjelande, der er opført på listen i bilaget til beslutning 94/85/EF om opstilling af en liste over tredjelande, hvorfra medlemsstaterne tillader indførsel af fersk fjerkrækød.

B. Liste over tredjelande, hvorfra medlemsstaterne tillader indførsel af ægprodukter til konsum

Alle tredjelande, der er opført på listen i bilaget til beslutning 94/85/EF, samt følgende lande:

(AL) Albanien

(EE) Estland

(GL) Grønland

(HK) Hongkong

(IN) Indien

(MK(1)) Den Tidligere Jugoslaviske Republik Makedonien

(MX) Mexico

(NC) Ny Kaledonien

(RU) Rusland

(SG) Singapore

(YU) Forbundsrepublikken Jugoslavien."

(1) Foreløbig kode, som på ingen måde foregriber den endelige nomenklatur for dette land, der vil blive fastsat efter afslutningen af de igangværende forhandlinger i FN herom.

BILAG II

Del XI i bilaget til beslutning 94/278/EF affattes således: "Del XI

Liste over tredjelande, hvorfra medlemsstaterne tillader indførsel af snegle til konsum

Alle tredjelande, der er opført på listen i bilaget til beslutning 97/296/EF, samt følgende lande:

(BA) Bosnien-Hercegovina

(HU) Ungarn

(MD) Moldova

(MK(1)) Den Tidligere Jugoslaviske Republik Makedonien

(SK) Slovakiet

(SY) Syrien

(UA) Ukraine."

(1) Foreløbig kode, som på ingen måde foregriber den endelige nomenklatur for dette land, der vil blive fastsat efter afslutningen af de igangværende forhandlinger i FN herom.

BILAG III

Del XII i bilaget til beslutning 94/278/EF affattes således:

Del XII

Liste over tredjelande, hvorfra medlemsstaterne tillader indførsel af frølår til konsum

Alle tredjelande, der er opført på listen i bilaget til beslutning 97/296/EF, samt følgende lande:

(BA) Bosnien-Hercegovina

(HU) Ungarn

(MK(1)) Den Tidligere Jugoslaviske Republik Makedonien.

(1) Foreløbig kode, som på ingen måde foregriber den endelige nomenklatur for dette land, der vil blive fastsat efter afslutningen af de igangværende forhandlinger i FN herom.

BILAG IV

Del XIV i bilaget til beslutning 94/278/EF affattes således: "Del XIV

Liste over tredjelande, hvorfra medlemsstaterne tillader indførsel af honning og gelée royale til konsum

Alle tredjelande, der er opført på listen i bilaget til beslutning 2000/159/EF, med et "X" i kolonnen vedrørende honning."